Bob Hewitt vandag tronk toe | Maroela Media
Bob Hewitt. Foto: Werner Beukes/SAPA
Die veroordeelde verkragter en voormalige tennisster Bob Hewitt sal hom na verwagting vandag by die St Albans-gevangenis in Port Elizabeth aanmeld.
Hewitt sal sy vonnis van ses jaar tronkstraf begin uitdien vir die verkragting en seksuele aanranding van drie tienermeisies wat sy tennisstudente was in die 1980-'90's.
Maroela Media het vroeër berig die konstitusionele hof het die 76-jarige Hewitt verlof tot appèl teen sy vonnis geweier. Hewitt was uit op R10 000 borgtog hangende die uitspraak van die konstitusionele hof rakende sy aansoek om verlof tot appèl
Volgens die groep Women and Men against Child Abuse (Wamaca) het Hewitt die staat toestemming gevra dat hy hom by die St Albans-gevangenis kan oorgee wat naby sy huis in Addo is. Die Johannesburgse hooggeregshof het Hewitt se versoek toegestaan weens sy swak gesondheid en onvermoë om na Johannesburg te reis om hom oor te gee.
Miranda Friedmann, die direkteur van Wamaca, het gesê sy sal saam met 'n span van Wamaca van Johannesburg af vlieg om by St Albans te wees wanneer Hewitt hom daar aanmeld. "Ons organisasie was al die pad saam met Hewitt se slagoffers sedert hulle hul stryd begin het. Ek het hul dapperheid eersterangs ervaar, asook die tol wat die proses geëis het. Om Hewitt agter tralies te sien, sal vir hulle 'n oorwinning wees," het Friedmann gesê.
Theresa "Twiggy" Tolken, een van Hewitt se slagoffers, het gesê sy wag al lank vir geregtigheid. "Ek en my ma wag al baie lank [vir Dinsdag]. Ek wens net my pa was hier om hierdie dag te sien. Bob Hewitt het die afgelope paar jaar die gereg ontduik en alles in sy vermoë gedoen om uit die tronk te bly. Hy het deurentyd gelieg oor sy veragtelike dade," het Tolken gesê.
"Die waarheid haal 'n mens altyd in en hopelik is dit 'n les vir ander pedofiele daar buite. Moet nooit dink jy is bo die gereg verhewe nie, jy sal gevang word. Aan al die ander slagoffers, moenie bang wees om te praat nie. Daar is mense en organisasies soos Wamaca wat julle sal regop hou en ondersteun in jul beproewing."
Lees alle vorige berigte oor Bob Hewitt op Maroela Media.
Bob Hewitt Port Elizabeth
Vrou in voertuig doodgeskiet
Dis alles goed en wel. Ek sal net wil weet hoekom vat iemand wat so benadeel voel, 25 jaar om eers 'n saak aan die gang te kry..???? Noudat hy al 'n ou man is. ???? Het die gereg hulle dan vantevore geignoreer.? Dis nie vir my mooi duidelik nie…..dalk kan iemand ons meer inlig.
Ernst,Daar is baie vrouens wat graf toe is wat as kinders gemolesteer is en dit nooit aangemeld het nie.In Hewitt se geval is dit maar net sy sondes wat hom ingehaal het.
Jaques,so maw dit is nie veragtelik om jong meisies se maagdelikheid,lewens vreugde ens ens te ontneem nie en dan agter ouderdom weg te kruip nie?
Ouderdom se voet! En toe lieg hy nog daaroor tot op die einde??
Die demone wat hom al die jare beskerm het, het hom versaak want sy doel is nou uitgedien. Mens sien dit baie, bejaardes wat voortvarend was en met enigiets kon wegkom, en baie invloed en groot vriendekringe gehad het, word op hul oudag tot skande gebring, en aan hul eie verarmde en patetiese lot oorgelaat. Die demone wat hulle gebruik het om skade aan te rig, om onskuld te vernietig, en als wat goed en mooi is te vertrap, het hulle verlaat vir beter geleenthede, en daarmee saam verval die beskerming en voortvarendheid wat hulle geniet het.